  Виталий Пронин Пугачёво вадьсын ӵын.Туспуктэм кутэмын Сергей Юринлэн "ВКонтакте" бамысьтыз. Пичи Пурга ёросысь Пугачёво каргуртын турын ӝуа. Тылпу 4 гектар пала музъеме вӧлмемын. Соин сэрен кытӥ-отӥ снарядъёслэн пуштылэмзы кылӥське.  Малы тылпу потӥз, тодмо ӧвӧл на. Но пӧсь куазен чаляк вӧлмиз. Та дырлы со коркаос дорозь ог 800 метр вуэмын ӧвӧл, снарядъёс дорозь - 300. Тылпу ог 1400 адямилы кышкытлык вае.  Югдурез али чакласа возё. Тылпуэз серметаны ӧз луы ке,  Пугачёвоысь адямиосты пӧртэм азе интыялозы.  Талы дась ини Пичи Пурга ёросысь школаос, Юськиысь санаторий,  Ижысь «Чекерил» комплекс, «Энергетик» санаторий но «Дзержинец» лагерь. Кызьы ивортӥз Удмуртилэн Тӧроез Александр Бречалов, тросэз адямиос ас мылкыд каремзыя кошкыло ни.  Тылпуэз кысыны юрттозы вертолётъёс. Со сяна, уже кутыны быгатозы Ил-76 самолётэз но.  Тодады вайытом, Пугачёвоын снарядъёс пуштылӥзы инвожое 2011-тӥ арын. Со дырысен каргурт вадьсын огпол гинэ ӧз "гудыръялля" ни. Мария Векшина  